Xiaomi Mi 6 Παρουσίαση - Review: Το «απόλυτο flagship» της Xiaomi, καλύτερο από κάθε άλλο! | techingreek.com
Τα καλύτερα smartphones που μπορείτε να αγοράσετε σήμερα (Αύγουστος 2017) (106.715)
Τα 7 κορυφαία Torrent sites του 2017 (90.426)
Οδηγός: Root για οποιαδήποτε συσκευή Android (79.824)
Posted On 16 Μαΐου 2017 Nagata 0
Δεν θα το κρύψω από εσάς, θα είμαι ξεκάθαρος και θα μοιραστώ τη στιγμή μου. Λοιπόν, αυτό που έγινε τις τελευταίες ημέρες ήταν κάτι το συγκλονιστικό, καθώς ξετυλίγοντας το δέμα για πρώτη φορά που είχε μέσα συσκευασμένο το νέο Xiaomi Mi 6 ένιωσα σαν «μικρό παιδί», είχα τόση λαχτάρα να δω και να αγγίξω το νέο αυτό «υπέρ-όπλο» της πασίγνωστης πια (ή καλύτερα παγκοσμίου φήμης) Κινεζικής εταιρείας και πραγματικά, άρχισε να χτυπά με «τρελούς» ρυθμούς η καρδιά μου! Κάπως έτσι λοιπόν «γνωριστήκαμε» με το Mi 6 και χρειάστηκα αρκετές γερές δόσεις αυτοσυγκράτησης για να μην αρχίσω τα ουρλιαχτά από την χαρά μου και γίνω ρεζίλι στους γείτονες! (φαντάσου δηλαδή να πέρναγε από τα δικά μου χέρια τι θα γινόταν…! – plankton69)
Πριν περάσω στην αναλυτική μου περιγραφή, να πω ότι ολοκληρώνοντας τη συμβίωσή μου με το «διαμάντι» της Xiaomi για το 2017, που ακούει στο -όχι και τόσο πρωτότυπο- όνομα Mi 6, έμεινα γοητευμένος σε κάθε επίπεδο. Σε μια αγορά που η επιλογή της κατάλληλης χρονικής στιγμής να διαθέσεις το προϊόν σου είναι τόσο σημαντική όσο ίσως… και το ίδιο το προϊόν, η Xiaomi κατάφερε να διαθέσει τη νεότερη συσκευή ναυαρχίδα της λίγο πριν εισέλθουμε και επίσημα στην καλοκαιρινή περίοδο, προλαβαίνοντας ακόμα και την Samsung με το Galaxy S8 (που δεν έχει φθάσει επίσημα σε πολλές αγορές), πετυχαίνοντας απευθείας μάχη σε πραγματικό χρόνο, όχι (όπως τα προηγούμενα χρόνια) με καθυστέρηση μηνών! Μην ξεχνάμε επίσης ότι είναι τα δύο πρώτα smartphones με το νέο (και ανατρεπτικό) SoC της Qualcomm, Snapdragon 835, με συχνότητας λειτουργίας εδώ στα 1,9GHz.
Πιστέψτε με, μπορώ να φλυαρώ όλη μέρα αν ξεφύγει η κατάσταση, αλλά δεν θα το κάνω, δεν θέλω να σας φανώ «ενοχλητικός» και λέω να περάσουμε στο «ρεζουμέ» της υπόθεσης, στην αναφορά μου περί των θετικών και αρνητικών στοιχείων που εντόπισα στο νέο Mi μοντέλο της Xiaomi. Φύγαμε λοιπόν για ένα «κατεβατό» από αναλύσεις…
Τυλιγμένο σε ένα απόλυτα συμπαγές ενιαίο σώμα από γυαλί και αλουμίνιο, σε συνδυασμό με μια άκρως εντυπωσιακή οθόνη διαστάσεων 5,15 ιντσών ευκρίνειας Full HD (1080p) (η ίδια με το Xiaomi Mi 5 που δοκιμάσαμε εδώ στο TechInGreek.com), στο Xiaomi Mi 6 θα διαπιστώσετε απευθείας την ύπαρξη «προσεγμένης» εξωτερικής εμφάνισης, μιας και -μεταξύ άλλων- η εταιρία έχει καταφέρει να διατηρήσει έναν κομψό σχεδιαστικό χαρακτήρα, δημιουργώντας μια συσκευή με πάχος που δεν ξεπερνά τα 7,5 χιλιοστά. Ναι-ναι ξέρω τι σκέφτεστε, είναι τόσο «λεπτεπίλεπτο» που θα ξεχνάτε πως είναι στην τσέπη σας; Δεν χρειάζεται να απαντήσω σε αυτό, είναι από τα ελάχιστα τηλέφωνα που όταν το αντικρίσεις, μόνο ογκώδες δεν μπορείς να το αποκαλέσεις, δεν σου δίνει τέτοιο «δικαίωμα». Αξιοζήλευτο design και θαρρώ ότι θα αρέσει στην πλειοψηφία των καταναλωτών. Προσωπικά, ακόμα και το βάρος των 168 γραμμαρίων είναι κάτι το φυσιολογικό, αλλά και απαραίτητο: σου δίνει την απαραίτητη αίσθηση πως κρατάς πράγματι κάτι ποιοτικό στην παλάμη σου! Και πριν με πείτε «παράξενο», σκεφτείτε πως υπάρχουν και πιο βαριές συσκευές στο εμπόριο που δεν δικαιολογούν σε καμία περίπτωση τις διαστάσεις τους (συμπεριλαμβανομένου και του βάρους).
Οι ύλες, τα βασικά του υλικά για την κατασκευή είναι το γυαλί, που δεσπόζει τόσο μπροστά, όσο και στην πίσω του επιφάνεια και «δένει» ωραία το όλο σύνολο, που συμπληρώνεται από ανοξείδωτο ατσαλένιο πλαίσιο, που «αγκαλιάζει» περιμετρικά το Mi 6.
Η οθόνη αποδεδειγμένα (και όχι αδίκως) είναι το νούμερο 1 στοιχείο ενός κινητού τηλεφώνου, με το οποίο ερχόμαστε όλοι μας σε οπτική επαφή και η συγκεκριμένη μάλλον θα προκαλέσει «δέος», θα σας κάνει να «ανατριχιάσετε» με την υψηλή της αντίθεση, τον ισορροπημένο κορεσμό χρωμάτων και την φωτεινότατα της. Μια λεπτομέρεια που δεν πρέπει να ξεφύγει της προσοχής σας: δεν διαθέτει τεχνολογία προτύπου AMOLED, δεν έχει κυρτά άκρα, ωστόσο με ένα τυπικό πάνελ οθόνης IPS και πυκνότητα pixels που φτάνει τα 428 ppi, κάνει «θαύματα» και στο κομμάτι απεικόνισης/απόδοσης γραφικών. Με ανάλυση μόλις Full HD όλα αυτά για να μην παρεξηγιόμαστε. Απίστευτο για αρκετούς (όπως και για μένα τον ίδιο) ότι οπτικά σε ικανοποιεί τόσο πολύ, στον ύψιστο βαθμό.
Για την προστασία της οθόνης προτείνω να ψάξετε και να βρείτε μόνοι σας κάτι καλό, ένα Tempered Glass με αυξημένα επίπεδα αντί-χαρακτικής προστασίας, γιατί την βλέπω λίγο ευαίσθητη και με φοβίζει που δεν φέρει κάποια πρότυπο προστασίας «από τη μάνα της», έστω και το βασικότερο πρότυπο Gorilla Glass.
Γενικά, είναι υπερβολικά κομψή η συσκευή, ακολουθεί τις σύγχρονες σχεδιαστικές τάσεις που επιβάλλει πια η εποχή μας. Και αυτό είναι που «κερδίζει» τελικά τις εντυπώσεις μας: η απλότητα.
Είναι ένα και μοναδικό το πλήκτρο που βρίσκουμε κάτω από την περιοχή της οθόνης, ένα Home Button που αν και βολικό στο πάτημα του και ιδανικό για το ξεκλείδωμα της συσκευής (αφού συνάμα είναι και ο σαρωτής δακτυλικού αποτυπώματος), δεν θα έλεγα ότι με ενθουσιάζει από θέμα εμφάνισης. Αν ήταν λίγο πιο «μαζεμένο», θα μπορούσε να ταιριάξει καλύτερα με το όλο σύνολο.
Λίγα χιλιοστά παραπάνω χώρο από τα περιθώρια στην άνω και κάτω περιοχή γύρω από την οθόνη, θα είχε την ευχέρεια η Xiaomi να τα «εκμεταλλευτεί» προς όφελος του χρήστη και να πετύχει καλύτερο αποτέλεσμα αναλογίας οθόνης/συσκευής. Αν και πάλι δεν είναι κακό, απλά προσπαθώ να βρω ελαττώματα!
Σίγουρα θα σας στεναχωρήσει η απουσία θύρας κλασσικών ακουστικών, θα έχετε πολλά handsfree από παλαιότερες συσκευές που δεν θα μπορείτε να συνδέσετε στο Mi 6. Έτσι και εγώ, έχω αυτό το «παράπονο»…
«Lag», παγώματα και ακραίες θερμοκρασίες από «ζορίσματα» της συσκευής; Παρελθόν όλα αυτά με το Xiaomi Mi 6 και θα μου επιτρέψετε, έπειτα από αρκετά 24ωρα που συνυπάρχω μαζί του να εκφέρω μια πιο «εμπεριστατωμένη» προσωπική άποψη περί υψηλής απόδοσης και σταθερότητας του τηλεφώνου. To νέο «flagship killer» της Xiaomi, αποτελεί μια από τις πιο εξελιγμένες προτάσεις της αγοράς για το 2017 με κορυφαία τεχνικά χαρακτηριστικά και σίγουρα, ο tech geek θα το λατρέψει Γιατί; Μη βιάζεστε!
Το νέο Snapdragon 835 SoC της Qualcomm, χρονισμένο στα 1,9GHz δεν θα τα βρει πουθενά σκούρα, ανοίξτε-κλείστε εφαρμογές, χρησιμοποιήσετε συνεχόμενα για ώρες το κινητό, κάντε του τα πάντα, δεν θα δείτε κανένα «σκάλωμα»! Ο SD 835 κατασκευάστηκε «κατά παραγγελία» μπορούμε να πούμε από τη Samsung και βασίστηκε στους πυρήνες πυριτίου που χρησιμοποιεί η Qualcomm, με λιθογραφική διαδικασία των 10nm και τα πηγαίνει εξαιρετικά, «διαλύοντας» τα πάντα στα mobile benchmarks και χωρίς «περίεργη» θερμική συμπεριφορά.
Ο Snapdragon 835 ενσωματώνει την νέα μονάδα επεξεργασίας γραφικών, Adreno 540, με 25% αυξημένη απόδοση γραφικών συγκριτικά με τον προκάτοχο του, Snapdragon 821. Επιπλέον παρέχει (αισθητά) χαμηλότερη κατανάλωση ενέργειας, που συνεπάγεται σε καλύτερη αυτονομία για το Mi 6. Η μπαταρία σας θα κρατάει περισσότερο από ότι νομίζατε, το είδα και όντως συμβαίνει.
Ποτέ φυσικά ένας επεξεργαστής δεν αρκεί από μόνος του, τη «σωτήρια» λύση δίνει και η μεγάλη RAM. Για αυτό η Xiaomi έβαλε στο Mi 6 RAM στα 6GB και μπορείτε να ανοίξετε (κυριολεκτικά) τα πάντα! Δεν υπάρχει θέμα και πάντα θα δεσμεύεται ελάχιστος χώρος, ακόμη και αν έχετε πάνω από 50 apps φορτωμένα στο κινητό σας, μαζί με πολλά άλλα αρχεία. Να πούμε επίσης πως στα χέρια μας έχουμε την έκδοση 6GB RAM/64GB ROM και υπάρχει επίσης και στα 128GB ROM, πάλι με 6GB RAM!
Πείτε το «κουσούρι», πείτε το «κακιά συνήθεια», μπήκα στον πειρασμό να δω πως τα πηγαίνει η συσκευή στο AnTuTu. Το κινητάκι απλά σπάει τα «κοντέρ», χτυπάει κόκκινα που λένε και στα dragster! Αφού το «άδειασα» (weight reduction bro!), το έκανα «του κουτιού» και έτρεξα το γνωστό benchmark, το αποτέλεσμα… άψογο! Όλα καλά και έτριβα τα μάτια μου, όταν είδα τον αριθμό, το τελικό του σκορ. Βαθμολογία που ξεπέρασε τους 180000+ πόντους και αν δεν με πιστεύετε, δείτε παρακάτω!
ΜΠΑΤΑΡΙΑ-ΑΥΤΟΝΟΜΙΑ
Αποφεύγω να πω πολλά, γιατί πολύ απλά το Mi 6 είναι «ανεξάντλητο» και στην μπαταρία του: τι παιχνίδια παίξαμε μαζί του, τι βίντεο παρακολουθήσαμε, τι μουσική ακούσαμε, πραγματικά το κινητό άντεξε και δεν μας έσβησε από χαμηλή στάθμη μπαταρίας. Χτυπήσαμε 6ωρο με εντατική χρήση οθόνης, αλλά και σε ένα άλλο, «δικό μου» τεστ (για κάποιους που με γνωρίζουν προσωπικά, μιλάω από το πρωί μέχρι το άλλο πρωί στο τηλέφωνο σε φάση “σκουλαρίκι”), η συσκευή μου έβγαλε 2 ημέρες και όταν τελικά «ζήτησε» την πρίζα για ανατροφοδότηση, είχε ακόμα 12% μπαταρία! Σημαντικό να αναφέρω ότι, ως πρότυπο δικτύου για μόνιμη συνδεσιμότητα, επέλεξα το 4G LTE (που ναι, δουλεύει ρολόι στη Θεσσαλονίκη).
Άρα κανένα άγχος, μπορείτε διαρκώς να τσεκάρετε Facebook, Viber, WhatsApp και να κάνετε παράλληλα αμέτρητα τηλεφωνήματα: η μπαταρία του δεν θα σας «προδώσει» και θα παρέχει για ώρες την απαραίτητη ενέργεια. Βέβαια, με την υποστήριξη προτύπου Quick Charge 3.0 έχετε το πλεονέκτημα να κουβαλάτε ένα μικρό powerbank και, αν δείτε ότι έχετε ξεμείνει από μπαταρία (λέμε τώρα…), σε 30 λεπτά μπορείτε να το φορτίσετε περίπου από το 0 στο 60%, ανάλογα φυσικά με το powerbank σας.
Εδώ τι να πω πρώτα; Respect στο Xiaomi Mi 6, έχει διπλή κάμερα που μπορεί να τα κάνει όλα και το ωραίο είναι πως, δεν προεξέχουν οι δύο οπίσθιοι φακοί από το υπόλοιπο σώμα (να τα λέμε και αυτά κυρά-Apple!). Οι δύο κάμερες των 12MP χρησιμοποιούνται για ευρείες λήψεις και έχετε «ιδανικό» οπτικό πεδίο για να απαθανατίσετε τα πάντα γύρω σας, αλλά και για telephoto, όπως και στο iPhone 7 Plus. Επίσης, υπάρχει οπτικός σταθεροποιητής τεσσάρων αξόνων, άρα δεν θα δείτε «κουνήματα» εύκολα, δεν χρειάζεται να έχετε το καλύτερο και το σταθερότερο χέρι (μη λες κουλό τον κόσμο ρε, αυτό ισχύει αλλού! – plankton69), σας βοηθά το Mi 6 να πραγματοποιήσετε επαγγελματικές λήψεις!
Ξεχάστε επίσης την φράση-καραμέλα «τα Κινέζικα smartphones και ειδικά τα Xiaomi δεν μπορούν να βγάλουν ούτε μια καλή φωτογραφία», μάλλον το συγκεκριμένο μοντέλο είναι το «κάτι άλλο» σε σχέση με τους εγχώριους -και μη- εχθρούς του. Εντύπωση μου έκανε ότι κάνει focus ακόμη και όταν θέλεις να τραβήξεις σε φωτογραφία ένα αντικείμενο από απόσταση 5 εκατοστών (κάτι που στο Mi 5 μας άφησε “παγωτό”, καθώς δεν ήθελε απλά να το κάνει!), εστιάζει σωστά χωρίς θολούρες, πεντακάθαρα και ασύλληπτα γρήγορα! Θα δείτε και παρακάτω μερικά δείγματα και να συμπληρώσω πως «γέμισα» το άλμπουμ εικόνων με ευκρινέστατες φωτογραφίες. Ως κάτοχος (και) του Mi Note 2, δυσκολευόμουν να το πιστέψω!
(Όλα τα δείγματα πάρθηκαν με αυτόματες ρυθμίσεις και σε ανάλυση FHD)
Τέλειο και καλοστημένο το MIUI, οπότε η Xiaomi κατέληξε στο να εγκαταστήσει εδώ το MIUI 8.3 Beta, σε συνδυασμό με την νεότερη έκδοση της mobile πλατφόρμας του Android, δηλαδή την έκδοση 7.1.1 Nougat. Μπαίνοντας με μια απλή κίνηση στο μενού ρυθμίσεων και «ψαχουλεύοντας» τα πάντα από «την κορυφή ως τα νύχια», βλέπουμε κλασσικά την Xiaomi να έχει εμβαθύνει και πάλι στο θέμα ασφάλειας, με πολλές προσθήκες λειτουργιών για την προστασία δεδομένων: κλείδωμα φακέλων με δακτυλικό αποτύπωμα ή κωδικό και άλλα. Δεν θα έλεγα ότι υπάρχουν πολλά περιττά widget, έχει όλα όσα χρειάζεται ένας χρήστης και με τα themes στο Market της εταιρείας, βρίσκεις ότι θες και μπορείς εύκολα να στήσεις το κινητό σου όπως θες, ακόμη και αν δεν έχεις βάλεις κάποιον launcher από το Play Store (δεν τον χρειάζεται γενικότερα το MIUI, είναι love it or hate it!). Εμένα μου άρεσε αρκετά το widget καιρού, δοκιμάστε το αν το αγοράσετε και φθάσει η συσκευή στα χέρια σας.
Έχει την Official Stable ROM, οπότε θέλει να είστε καλός γνώστης της αγγλικής διαλέκτου, διαφορετικά με μια αναζήτηση λίγων λεπτών θα βρείτε προσαρμοσμένες ROM που έχουν ελληνικά, και ορισμένες άλλες αλλαγές. Παρότι νωρίς για την αγορά γενικότερα, η ελληνική Xiaomi κοινότητα ήδη προσφέρει ROMs με ελληνικά και την ευχαριστούμε θερμά για την προσπάθεια της!
«Γερά» μπαίνει η Xiaomi φέτος στο «τρενάκι» των ισχυρών ναυαρχίδων και, αν είχα στον κουμπαρά μου διαθέσιμα περίπου 450 ευρώ, θα μου ερχόταν ως πρώτη επιλογή το Xiaomi Mi 6, γιατί με καλύπτει σε αρκετά σημεία. Έχει ιδιαίτερο σχεδιασμό που σε γοητεύει, είναι στιβαρό στο κράτημα, έχει προηγμένο σύστημα κάμερας με γρήγορα κλείστρα και εστιάσεις, οπότε μπορείτε να κάνετε και… τον φωτογράφο αν το έχετε, θα έχετε στην παρέα την καλύτερη κάμερα τσέπης!
Nα εκφράσω τις ευχαριστίες μου στο πασίγνωστο ηλεκτρονικό κατάστημα της Κίνας, στο vickmall.com που μας έδωσε απλόχερα για δοκιμή το «ολόφρεσκο» Xiaomi Mi 6 (6GB/64GB ROM), το οποίο μπορείτε να αγοράσετε στην προνομιακή τιμή των 479,99 δολαρίων!
Εξαιρετική απόδοση γραφικών
Γρήγορη-αθόρυβη κάμερα
Μοναδική αίσθηση στο χέρι
Σβέλτο, δεν κολλάει
Ήθελα λίγο πιο μικρό το Home Button
Ας κρατούσε το jack των 3,5mm
#Android#Dual Camera#hot news#MIUI#news#Qualcomm Snapdragon 835#Review#Smartphones#techingreek.com#Vickmall#Xiaomi#Xiaomi Mi 6